Kauno technologijos universiteto Vaižganto progimnazija

'''
Kauno technologijos universiteto Vaižganto progimnazija – bendrojo ugdymo mokykla Kaune, vykdanti pradinio ir pagrindinio ugdymo pirmosios dalies programas. Mokykloje plėtojamos architektūrinio, pilietinio bei gabių mokinių ugdymo kryptys. Ugdymo procese taip pat taikomi mokinių socialinę ir emocinę gerovę stiprinantys metodai, įskaitant miško terapijos elementus. Įstaigos kodas 190134498.

 Istorija 
1920 m. rugsėjo 20 d. atidaryta Kauno 2-oji dviklasė vidurinė mokykla, 1938 m. tapusi Kauno 6-ąja gimnazija. Mokykla įsikūrė kareivinių rajone Staklių gatvėje, mediniame pastate, statytame dar caro laikais. Pirmuosius mokslo metus pradėjo dvi klasės su 49 mokiniais ir direktorius Jonas Eidukas.

1923 m. vidurinė mokykla peraugo į keturmetę Kauno 2-ąją progimnaziją. Mokyklos įvaizdis gerėjo, daugėjo mokinių. Ji buvo komercinio tipo su sąskaitybos ir raštvedybos mokymu. Mokyklos patirtimi dalijosi ir kitos mokyklos. Švietimo ministerija siuntė net užsienio delegacijas susipažinti su mokyklos darbu.

1925 m. pradėta skirstyti dvarininko Fanstelio žemė; mokyklos direktorius išrūpino sklypą naujos mokyklos statybai. 1938 m. atvėrė duris nauja ir erdvi Stasio Kudoko projektuotoji Kauno 6-oji gimnazija. Jos statyba ir įrengimas kainavo 1 milijoną litų. Mokėsi 611 gimnazistų, buvo 16 klasių, dirbo 30 mokytojų, iš jų 23 buvo baigę aukštąjį mokslą. 1941 m. išleista pirmoji abiturientų laida.

1945 m. gimnazija perorganizuota į Kauno 6-tąją berniukų ir Kauno 7-tąją mergaičių gimnazijas. Abi gimnazijos dirbo tose pačiose patalpose. Mergaitės mokėsi pirmoje, berniukai antroje pamainoje. Vyko bendri renginiai, mokė tie patys mokytojai. 1950 m. prie gimnazijos prijungta 22-oji pradinė mokykla, teko dirbti dviem pamainomis, tačiau iškelta 7-toji vidurinė mokykla. Nuo 1951 m. mokykla garsėjo sportiniais laimėjimais, įvairiais meno saviveiklos kolektyvais bei būrelių veikla.

1966–1981 m. pereita prie kabinetinės sistemos, atidaryta viena pirmųjų Kaune eksperimentinė „nulinukų“ klasė, įrengtas techninių priemonių kabinetas. 1970 m. už techninių priemonių naudojimą pamokose Kauno 6-osios vidurinės mokyklos kolektyvas ir direktorius Pranas Munius gavo Visasąjunginės parodos Maskvoje apdovanojimus. 1968 m. vyresniųjų klasių mokiniai pradėti mokyti vairuoti automobilį.

1974 m. mokyklai suteiktas Sovietų Sąjungos didvyrio Alfonso Čeponio (1924–1944), iki žūties gyvenusio Šančiuose, vardas. 1989 m. įvertinusi A. Čeponio veiklą, mokyklos bendruomenė atsisakė šio vardo.1988-1992 m. pastatytas priestatas su nauja sporto sale, valgykla ir erdviais kabinetais. Mokykla pavadinta Kauno Vaižganto vidurine mokykla. Nuo 2011 m. KTU Vaižganto vidurinė mokykla. Nuo 2012 m. rugsėjo 1 d. suteiktas progimnazijos statusas.

 Direktoriai 
 1920 m. Jonas Eidukas

 1945 m. Vladas Šalčiūnas
 1959 m. Titas Dejus
 1970 m. Pranas Munius
 1975 m. Zenonas Lavickas
 1984 m. Alfonsas Jarušauskas
 1994 m. Valerija Gudonytė
 2010 m. Lydija Merfeldienė
 2023 m. Rūta Songailienė

 Mokiniai 
1920–1937 m. Kauno 2-ąją progimnaziją baigė 273 mokiniai.

Tarp mokyklos absolventų:
 Eduardas Mieželaitis, poetas
 Julija Čaplikaitė, poetė
 Leonas Vainikonis, poetas
 Kostas Smoriginas, aktorius, režisierius
 Stasys Beniušis, geologas, technikos mokslų daktaras
 Romualdas Kalonaitis, diplomatas, rašytojas
 Alfredas Henrikas Stasiulevičius, pedagogas, politikas
 Gintaras Pukas, advokatas
 Algimantas Ambrazevičius, energetikas
 Jūratė Dievaitienė, gydytoja
 Vytautas Jakelaitis, kultūrologas
 Vytautas Milašius, inžinierius
 Liudvikas Pranevičius, fizikas
 Jurgis Vanagas, architektas
 Jurgis Vilemas, energetikas
 Alfredas Franckaitis, rašytojas
 Vytautas Radaitis, rašytojas
 Jurgis Gimberis, rašytojas
 Romualdas Krikščiūnas, vyskupas
 Almantas Grikevičius, režisierius
 Algimantas Kundelis, režisierius
 Monika Mironaitė, aktorė
 Aurelija Ragauskaitė, aktorė
Bronius Čekanauskas, sporto žurnalistas
 Almantas Evaldas Bagdonavičius, docentas, medicinos mokslų daktaras
 Merūnas Vitulskis, dainininkas

 Nuorodos 
 Mokyklos svetainė 

Kategorija:Lietuvos progimnazijos
Vaižganto
Kategorija:Kauno technologijos universitetas